Malema wil wéér mynwerkers toespreek | Maroela Media
Die geskorsde ANC-jeugligaleier, Julius Malema, beplan om vandag mynwerkers in Virginia in die Vrystaat toe te spreek.
Die Vriende van die Jeugliga sê mynwerkers het Malema uitgenooi om hulle toe te spreek. “Dit is onbeskaamd deel van die mynrewolusie wat sal verseker dat alle myne onregeerbaar gemaak word totdat mynbase instem tot ‘n minimum loon van R12, 500 per maand vir alle mynwerkers en uiteindelik die nasionalisering van myne,” het die Vriende van die Jeugliga in ŉ verklaring gesê. Malema het verlede maand mynwerkers by verskeie myne toegespreek waarna die vakbond Solidariteit strafregtelike aanklagte van aanhitsing tot geweld en intimidasie teen hom aanhangig gemaak het. Die Valke het bevestig dat hy die aanklagte teen Malema ondersoek. Malema is op 17 September deur die polisie uit Marikana in Noordwes verjaag toe hy stakende mynwerkers wou toespreek.
Malema is verlede maand op borg van R10 000 vrygelaat nadat hy op aanklagte van geldwassery verskyn het. McIntosh Polela, woordvoerder van die Valke, sê Malema kan 15 jaar tronkstraf kry indien hy skuldig bevind word.
Geldwassery Julius Malema marikana mynwerkers Solidariteit valke